Opinjoni tal-Kumitat Ekonomiku u Soċjali Ewropew dwar “It-tassazzjoni diġitali”

(opinjoni esploratorja mitluba mill-Presidenza Ċeka)

(2022/C 443/08)

Relatur: Benjamin RIZZO Korelatur: Petru Sorin DANDEA

Konsultazzjoni 26.1.2022, ittra mingħand Mikuláš BEK, Ministru għall-Affarijiet Ewropej Bażi legali Artikolu 304 tat-Trattat dwar il-Funzjonament tal-Unjoni Ewropea Sezzjoni kompetenti Sezzjoni għall-Unjoni Ekonomika u Monetarja u l-Koeżjoni Ekonomika u Soċjali Adozzjoni fis-sezzjoni 1.7.2022 Adozzjoni fil-plenarja 13.7.2022 Sessjoni plenarja Nru 571 Riżultat tal-votazzjoni (favur/kontra/astensjonijiet) 200/0/1

1. Konklużjonijiet u rakkomandazzjonijiet

1.1. L-iżvilupp ta’ prinċipji u regoli adegwati dwar it-tassazzjoni tal-ekonomija diġitali sar kompitu fundamentali kemm għall-Unjoni Ewropea kif ukoll għal regolaturi internazzjonali oħra, sabiex il-politiki fiskali jiġu modernizzati u adattati għall-ħtiġijiet attwali u futuri.

1.2. Il-Kumitat Ekonomiku u Soċjali Ewropew (il-KESE) jissuġġerixxi li, ladarba jintlaħaq ftehim internazzjonali dwar il-Pilastru 1 tal-Qafas Inklużiv tal-OECD/G20 fir-rigward tar-riallokazzjoni tad-drittijiet ta’ tassazzjoni, ir-regoli korrispondenti jiġu implimentati malajr fl-UE f’koordinazzjoni ma’ msieħba kummerċjali ewlenin oħra u b’inizjattiva meħuda simultanjament magħhom.

1.3. Il-KESE jqis li l-UE jista’ jkollha rwol ewlieni fir-rigward tat-tassazzjoni tal-ekonomija diġitali. Madankollu, rwol bħal dan għandu jitwettaq fil-kuntest ta’ ftehim internazzjonali milħuq mill-OECD/G20, kif diġà ġara għall-Pilastru 2 fir-rigward tal-mekkaniżmu kontra l-erożjoni tal-bażi tat-taxxa.

1.4. Il-KESE jqis kruċjali li kemm il-Pilastru 1 kif ukoll il-Pilastru 2 jiġu implimentati fl-UE malli dan ikun fattibbli, u b’hekk jinkiseb livell għoli ta’ konsistenza mal-ftehim internazzjonali li ser jiġi nnegozjat fi ħdan l-OECD/G20. Il-Pilastri 1 u 2 għandhom jitqiesu bħala pakkett regolatorju komprensiv u reċiprokament integrat.

1.5. Il-KESE jinnota li inizjattiva leġiżlattiva Ewropea dwar it-tassazzjoni tal-ekonomija diġitali tista’ tkun ta’ benefiċċju kbir għas-suq intern, u bla dubju tirriżulta f’qafas aktar effiċjenti meta mqabbel ma’ inizjattivi nazzjonali separati. L-introduzzjoni ta’ regoli mhux koordinati u separati mill-Istati Membri żżid il-frammentazzjoni fl-UE, tiġġenera inċertezza dwar it-taxxa u xxekkel il-kompetittività.

1.6. Il-KESE jħeġġeġ ftehim internazzjonali dwar il-Pilastru 1 bil-għan li tinkiseb sistema effettiva ta’ tassazzjoni, li tirrispetta l-prinċipji tan-newtralità u tat-trattament ugwali, kif ukoll li tkun kapaċi tippreserva l-potenzjal tal-innovazzjoni minqux fl-ekonomija diġitali, minn naħa, u li tiżgura li n-negozji diġitalizzati ħafna jikkontribwixxu s-sehem ġust tagħhom għall-baġits nazzjonali, min-naħa l-oħra.

1.7. Il-KESE jappella għal ftehim internazzjonali dwar il-Pilastru 1 li jżomm lura, kemm jista’ jkun, minn regoli kumplessi żżejjed u li jkollu l-għan li jikseb it-trasparenza, il-prevedibbiltà u s-semplifikazzjoni amministrattiva, u b’hekk l-ispejjeż tal-konformità jibqgħu baxxi. Sistema kkumplikata żżejjed tista’ tabilħaqq toħloq opportunitajiet biex jiġu evitati r-regoli li jkunu għadhom kif ġew miftiehma, u b’hekk titnaqqas l-effettività tagħhom.

1.8. Il-KESE jenfasizza li liġijiet internazzjonali dwar it-taxxa mfassla kif imiss dwar in-negozji diġitali huma strumentali biex jipprevjenu prattiki tal-evażjoni u l-evitar tat-taxxa, kif ukoll fit-tfassil ta’ sistema ġusta, stabbli u progressiva ta’ tassazzjoni. Kundizzjonijiet ekwivalenti ta’ kompetizzjoni fil-qasam tat-tassazzjoni tal-profitti korporattivi huma kruċjali peress li, f’dawn l-aħħar snin, il-kumpaniji setgħu jagħmlu użu minn regoli speċifiċi tat-taxxa f’xi Stati Membri, u b’hekk naqqsu b’mod sostanzjali r-rata tat-taxxa effettiva tagħhom.

1.9. Il-KESE jemmen li qafas regolatorju adatt għall-intaxxar tal-ekonomija diġitali għandu jqis id-dipendenza qawwija minn assi intanġibbli li ġġib magħha d-diġitalizzazzjoni. Dawn l-assi żiedu ħafna l-kapaċità tal-kumpaniji li jiżviluppaw attivitajiet kummerċjali rilevanti f’ġurisdizzjoni mingħajr ma jkunu preżenti fiżikament hemmhekk.

1.10. Il-KESE jirrimarka li n-negozji diġitali spiss jisfruttaw id-data tal-utenti tagħhom biex jiġġeneraw il-valur. Tali metodu ta’ ġenerazzjoni tal-valur ma jinqabadx mis-sistemi attwali tat-taxxa, u dan joħloq diskrepanza bejn il-ħolqien tal-valur u t-tassazzjoni. Din il-kwistjoni speċifika għandha tiġi indirizzata kif dovut fil-kuntest tal-Pilastru 1.

1.11. Il-KESE jtenni li jibqa’ kruċjali li jitħaddan approċċ li ser jevita r-riskji ta’ tassazzjoni doppja, kif ukoll in-nontassazzjoni mhux intenzjonata fi kwalunkwe ġurisdizzjoni, bil-għan li jiġu minimizzati l-ispejjeż ta’ konformità għall-kumpaniji Ewropej. F’dan ir-rigward, il-ftehim dwar il-Pilastru 1 u r-regoli mmirati lejn it-traspożizzjoni tiegħu għandhom jarmonizzaw l-inizjattivi differenti li diġà ttieħdu mill-Istati Membri, bil-għan li jiġu evitati diskrepanzi u lakuni.

1.12. Il-KESE jittama sinċerament li jista’ jintlaħaq malajr kemm jista’ jkun ftehim vijabbli dwar il-Pilastru 1, kemm fil-livell internazzjonali kif ukoll f’dak tal-UE, u jiddispjaċih dwar ir-restrizzjonijiet li għadhom qed jipprevjenu l-finalizzazzjoni ta’ ftehim fundamentali bħal dan.

2. Kuntest essenzjali

2.1. Ir-regoli internazzjonali attwali dwar it-taxxa korporattiva huma bbażati fuq prinċipji żviluppati fil-bidu tas-seklu 20 u adattati parzjalment maż-żmien. Ma għadhomx adattati għall-iskop tagħhom fil-kuntest tal-lum u mhumiex adattati għal ekonomija globalizzata u diġitalizzata. Dan ifisser li r-rikavati tat-taxxa mhux qed jiġu allokati lill-pajjiżi b’mod ġust u l-prattiki dannużi dwar it-taxxa qed jitħallew ikomplu, għad-detriment tal-finanzi pubbliċi u l-kompetizzjoni ġusta.

2.2. Għalhekk, l-iżvilupp ta’ prinċipji u regoli adegwati dwar it-tassazzjoni tal-ekonomija diġitali sar kompitu fundamentali kemm għall-Unjoni Ewropea kif ukoll għal regolaturi oħra fid-dinja, sabiex il-politiki fiskali jiġu modernizzati u adattati għall-ħtiġijiet attwali u futuri.

2.3. Il-Qafas Inklużiv tal-OECD/G20 dwar l-Erożjoni tal-Bażi tat-Taxxa u t-Trasferiment tal-Profitti huwa mibni fuq soluzzjoni b’żewġ pilastri biex jiġu indirizzati l-isfidi tat-taxxa li jirriżultaw minn ekonomija dejjem aktar diġitalizzata u globalizzata.

2.4. Il-Pilastru 1 ser ikollu l-għan li jiżgura distribuzzjoni aktar ġusta tal-profitti u d-drittijiet ta’ tassazzjoni fost il-pajjiżi fir-rigward tal-akbar intrapriżi multinazzjonali, u speċjalment il-kumpaniji diġitali. Il-Pilastru 1 prinċipalment ser jirrikjedi li n-negozji multinazzjonali jħallsu xi wħud mit-taxxi tagħhom fuq l-introjtu fejn jinsabu l-konsumaturi u l-utenti tagħhom, u b’hekk tinħoloq rabta bejn il-profitti u l-postijiet fejn jinsabu l-utenti u l-konsumaturi korrispondenti.

2.5. Il-ftehim li jiġi riallokat il-profitt taħt il-Pilastru 1 jinkludi t-tneħħija u l-imblukkar tat-taxxi fuq is-servizzi diġitali u miżuri simili rilevanti oħra, li jġibu fi tmiemhom it-tensjonijiet kummerċjali li jirriżultaw mill-instabbiltà tas-sistema internazzjonali tat-taxxa.

2.6. Il-Pilastru 2 għandu l-għan li jiżgura li l-kumpaniji multinazzjonali l-kbar, speċjalment dawk diġitalizzati, iħallsu rata tat-taxxa korporattiva effettiva minima ta’ 15 %, skont qafas regolatorju li jkun kapaċi jiskoraġġixxi t-trasferiment tal-profitti u jipprevjeni kompetizzjoni tat-taxxa detrimentali fost il-ġurisdizzjonijiet. Għalhekk, limitazzjoni fuq il-kompetizzjoni fuq it-taxxa korporattiva tista’ titneħħa b’mod effettiv, u b’hekk tinkiseb rata tat-taxxa korporattiva minima globali, użata mill-pajjiżi biex jipproteġu l-bażijiet tat-taxxa tagħhom. Il-KESE jħeġġeġ lill-Istati Membri kollha biex kemm jista’ jkun malajr jilħqu ftehim politiku dwar dawn ir-regoli, u jiddispjaċih li għadu ma ntlaħaqx kunsens finali.

2.7. Intlaħaq ftehim internazzjonali dwar il-Pilastru 2 u l-Qafas inklużiv fil-kuntest tal-OECD/G20 u t-traspożizzjoni tagħhom twettqet kif dovut mill-istituzzjonijiet tal-UE permezz ta’ Proposta għal Direttiva, li bħalissa qed tiġi diskussa fil-Kunsill ( 1 )

2.8. Kunsens internazzjonali kondiviż f’dan ir-rigward għadu qed jinbena fil-kuntest tal-OECD/G20, kif ikkonfermat mill-konsultazzjoni reċenti tal-OECD dwar il-Pilastru 1 li qed tiġbor feedback pubbliku dwar l-abbozz ta’ regoli, anke jekk tali regoli ma jirriflettux kunsens dwar is-sustanza tad-dokument ( 2 )

2.9. Il-Kummissjoni Ewropea ppubblikat proposta leġiżlattiva dwar it-tassazzjoni tal-ekonomija diġitali fl-2018, li ma tmexxietx ’il quddiem prinċipalment minħabba n-nuqqas ta’ kunsens internazzjonali u kondiviż b’mod wiesa’ dwar ir-regoli li għandhom jiġu implimentati taħt il-Pilastru 1.

2.10. Sadanittant, l-istituzzjonijiet tal-UE approvaw l-Att dwar is-Swieq Diġitali li għandu l-għan li jirregola l-istruttura kompetittiva tas-swieq diġitali. F’dan ir-rigward, l-UE adottat approċċ regolatorju oriġinali u komprensiv, li huwa differenti minn dawk imħaddna minn blokok kummerċjali ewlenin oħra, bħall-Istati Uniti, iċ-Ċina u pajjiżi emerġenti oħra.

2.11. Il-KESE jqis li, b’segwitu tal-eżempju tal-Att dwar is-Swieq Diġitali, l-UE jista’ jkollha rwol ewlieni fir-rigward tat-tassazzjoni tal-ekonomija diġitali. Madankollu, rwol bħal dan għandu jitwettaq fil-kuntest ta’ ftehim internazzjonali milħuq mill-OECD/G20, kif diġà ġara għall-Pilastru 2.

3. Kummenti ġenerali

3.1. Il-KESE jemmen bis-sħiħ li, fil-kuntest tad-diġitalizzazzjoni tal-ekonomija, kwalunkwe bidla fir-regoli dwar id-distribuzzjoni tad-drittijiet tat-tassazzjoni fuq il-profitti fost il-pajjiżi trid tkun ikkoordinata fuq livell globali, sabiex jiġu sfruttati aħjar il-benefiċċji tal-globalizzazzjoni, b’governanza u regoli globali adatti u effettivi. Is-soluzzjonijiet konkreti mfassla għalhekk iridu jkunu l-konsegwenza ta’ ftehim internazzjonali wiesa’ li jinkludi kemm jista’ jkun ġurisdizzjonijiet tat-taxxa possibbli. Barra minn hekk, l-impatti u l-implikazzjonijiet differenti tar-regoli l-ġodda fuq Stati Membri żgħar, minn naħa waħda, u Stati Membri akbar, min-naħa l-oħra, għandhom jiġu kkunsidrati kif dovut.

3.2. Il-KESE japprezza l-evoluzzjoni sinifikanti tal-ekonomija kkawżata mid-diġitalizzazzjoni u l-effetti pożittivi tagħha fuq is-soċjetà tagħna, kif ukoll il-potenzjal kbir tad-diġitalizzazzjoni biex tissaħħaħ il-pożizzjoni tal-amministrazzjonijiet tat-taxxa, li sservi bħala għodda biex jingħataw servizzi aħjar lill-baġits nazzjonali u liċ-ċittadini. L-UE ser tkun meħtieġa tgħin u tikkoordina l-awtoritajiet tat-taxxa tal-Istati Membri biex ilaħħqu mas-sistema l-ġdida u kuntest ekonomiku li qed jinbidel malajr.

3.3. Il-KESE jaqbel mas-sejba tar-Rapport Finali tal-2015 imħejji mill-OECD/GS dwar l-Azzjoni 1 dwar l-erożjoni tal-bażi u t-trasferiment tal-profitti, u josserva li l-ekonomija diġitali qed issir dejjem aktar hi stess l-ekonomija nnifisha. Id-diġitalizzazzjoni ta’ ħafna negozji matul is-snin kienet impressjonanti u dan il-proċess żdied matul il-lockdowns reċenti minħabba l-COVID-19. Tendenza bħal din spiss twassal għal separazzjoni bejn il-profitti vasti miksuba mill-pjattaformi diġitali u l-postijiet fiżiċi fejn jinsabu l-utenti li jħallsu u l-konsumaturi relatati. Fil-futur, dan il-fenomenu jista’ jiġi indirizzat ukoll fir-rigward tal-obbligi tas-sigurtà soċjali.

3.4. Ladarba jintlaħaq ftehim internazzjonali dwar il-Pilastru 1 tal-Qafas Inklużiv tal-OECD/G20 u jinstab bilanċ bejn id-diversi pożizzjonijiet espressi s’issa, il-KESE jissuġġerixxi li l-Pilastru 1 — bħalma diġà ġara bil-Pilastru 2 — jista’ wkoll jiġi implimentat malajr fl-UE, f’koordinazzjoni ma’ msieħba kummerċjali ewlenin oħra, u b’hekk jiġi kkonsolidat is-suq intern f’konformità mal-Artikoli 113-115 tat-Trattat.

3.5. Il-KESE jqis kruċjali li kemm il-Pilastru 1 kif ukoll il-Pilastru 2 jiġu implimentati fl-UE hekk malli dan ikun fattibbli, u b’livell għoli ta’ konsistenza mal-ftehim internazzjonali nnegozjat fi ħdan l-OECD/G20. Il-Pilastri 1 u 2 għandhom jitqiesu bħala pakkett regolatorju komprensiv u reċiprokament integrat, li għandhom jiġu implimentati malajr fl-UE.

3.6. Il-KESE jinnota li inizjattiva leġiżlattiva Ewropea dwar it-tassazzjoni tal-ekonomija diġitali tista’ tkun ta’ benefiċċju kbir għas-suq intern, u bla dubju tirriżulta f’qafas aktar effiċjenti meta mqabbel ma’ inizjattivi nazzjonali separati. L-introduzzjoni ta’ regoli mhux koordinati u separati mill-Istati Membri, li jsegwu prinċipji u kriterji differenti ta’ tassazzjoni, iżżid il-frammentazzjoni fl-UE, tiġġenera inċertezza dwar it-taxxa u xxekkel il-kompetittività. Il-KESE jħeġġeġ mekkaniżmu għas-soluzzjoni tat-tilwim bil-għan li jippermetti lill-Istati Membri jsolvu kwistjonijiet li jistgħu jinqalgħu.

3.7. Il-ftehim internazzjonali dwar il-Pilastru 1 għandu jkollu l-għan li jikseb sistema effettiva ta’ tassazzjoni, li tirrispetta l-prinċipji tan-newtralità u tat-trattament ugwali u kapaċi (i) tippreserva l-potenzjal tal-innovazzjoni minqux fl-ekonomija diġitali, minn naħa, u (ii) li tiżgura li n-negozji diġitalizzati ħafna jikkontribwixxu s-sehem ġust tagħhom għall-baġits nazzjonali, min-naħa l-oħra.

3.8. Il-KESE jappella għal ftehim internazzjonali dwar il-Pilastru 1 li jżomm lura, kemm jista’ jkun, minn regoli kumplessi żżejjed u li jkollu l-għan li jikseb it-trasparenza, il-prevedibbiltà u s-semplifikazzjoni amministrattiva, u b’hekk l-ispejjeż tal-konformità jibqgħu baxxi. Sistema kkumplikata żżejjed tista’ tabilħaqq toħloq opportunitajiet biex jiġu evitati r-regoli li jkunu għadhom kif ġew miftiehma, u b’hekk titnaqqas l-effettività tagħhom.

3.9. Il-KESE jenfasizza li liġijiet internazzjonali dwar it-taxxa mfassla kif imiss dwar in-negozji diġitali huma funzjonali biex jipprevjenu prattiki tal-evażjoni u l-evitar tat-taxxa, kif ukoll fit-tfassil ta’ sistema ġusta, progressiva, stabbli u effiċjenti ta’ tassazzjoni.

3.10. Il-KESE jenfasizza li l-Pilastru 2, min-naħa tiegħu, ser jintroduċi b’mod effettiv iż-żewġ regoli nazzjonali li għandhom jiġu imposti, u b’mod aktar speċifiku: A. regoli nazzjonali interkonnessi (ir-Regoli Globali kontra l-Erożjoni tal-Bażi tat-Taxxa) li jinkludu: (i) Regola dwarl-Inklużjoni tal-Introjtu, li timponi taxxa supplimentari fuq kumpanija omm fir-rigward tal-introjtu intaxxat baxx ta’ entità kostitwenti; (ii) Regola ta’ Pagament Sottointaxxat, li tiċħad it-tnaqqis jew tirrikjedi aġġustament ekwivalenti sal-punt li l-introjtu intaxxat baxx ta’ entità kostitwenti ma jkunx soġġett għat-tassazzjoni skont ir-Regola dwar l-Inklużjoni tal-Introjtu; B. regola bbażata fuq trattat (ir-Regola “Soġġett għat-Taxxa” li tippermetti lill-ġurisdizzjonijiet tas-sors jimponu tassazzjoni tas-sors limitata fuq ċerti pagamenti ta’ partijiet relatati soġġetti għal taxxa taħt rata minima.

4. Kummenti speċifiċi

4.1. Il-KESE jenfasizza li huwa importanti li jiġu garantiti kundizzjonijiet ekwivalenti ta’ kompetizzjoni fil-qasam tat-tassazzjoni tal-profitt korporattiv. Fis-snin reċenti, xi kumpaniji setgħu jagħmlu użu minn regoli speċifiċi dwar it-taxxa f’ċerti Stati Membri, u dan naqqas ir-rata tat-taxxa effettiva tagħhom. Nuqqas ta’ trasparenza kkontribwixxa għal tali eżitu u diversi każijiet sensittivi involvew kumpaniji multinazzjonali attivi fil-qasam tas-servizzi diġitali.

4.2. Il-KESE jemmen li qafas regolatorju adatt għall-intaxxar tal-ekonomija diġitali għandu jqis id-dipendenza qawwija minn assi intanġibbli li ġġib magħha d-diġitalizzazzjoni. Dawn l-assi żiedu ħafna l-kapaċità tal-kumpaniji li jiżviluppaw attivitajiet kummerċjali sinifikanti f’ġurisdizzjoni mingħajr ma jkunu preżenti fiżikament hemmhekk. Ir-regoli u l-prinċipji attwali tat-taxxa internazzjonali għandhom jiġu adattati għal dan il-kuntest ekonomiku ġdid.

4.3. Il-KESE jirrimarka li n-negozji diġitali jiddependu ħafna minn assi intanġibbli għall-ħolqien tal-kontenut, b’mod partikolari billi jużaw u jisfruttaw id-data tal-utenti biex jiġġeneraw il-valur. Dan il-metodu ta’ ġenerazzjoni tal-valur ma jinqabadx mis-sistemi attwali tat-taxxa, u dan joħloq diskrepanza bejn il-ħolqien tal-valur u t-tassazzjoni. Din il-kwistjoni speċifika għandha tiġi indirizzata kif dovut fil-kuntest tal-Pilastru 1.

4.4. Il-KESE jtenni li huwa importanti ħafna li jitħaddan approċċ li ser jevita r-riskji ta’ tassazzjoni doppja, kif ukoll in-nontassazzjoni mhux intenzjonata fi kwalunkwe ġurisdizzjoni, u ser jiminimizza l-ispejjeż ta’ konformità għall-kumpaniji Ewropej. F’dan ir-rigward, il-ftehim dwar il-Pilastru 1 u r-regoli mmirati lejn it-traspożizzjoni tiegħu għandhom jarmonizzaw l-inizjattivi differenti li diġà ttieħdu mill-Istati Membri, peress li dawn id-differenzi jistgħu jwasslu għal diskrepanzi u lakuni.

4.5. Il-KESE jfakkar li wieħed mill-fatturi ewlenin li jsostni u jimmotiva t-tentattiv kumpless biex jinkiseb kunsens globali dwar il-proposta tal-Pilastru 1 tal-OECD huwa l-proliferazzjoni ta’ taxxi diġitali unilaterali u l-potenzjal konness għal ġurisdizzjonijiet multipli li jitolbu drittijiet ta’ tassazzjoni f’varjetà ta’ modi differenti u xi drabi sovrapposti fuq l-istess profitti.

4.6. Għalhekk, il-Pilastru 1 għandu jiggarantixxi li jitneħħew it-taxxi nazzjonali fuq is-servizzi diġitali u miżuri simili oħra fuq il-kumpaniji. Dan huwa kruċjali biex jiġi żgurat il-kunsens ta’ diversi ġurisdizzjonijiet ewlenin dwar il-Pilastru 1 u biex jiġu evitati r-regoli l-ġodda li, fil-futur, jistgħu jiġu kkontestati bħala “diskriminatorji” skont ir-regoli tal-Organizzazzjoni Dinjija tal-Kummerċ, b’konsegwenzi mhux intenzjonati minn perspettiva kummerċjali internazzjonali.

4.7. Il-KESE jittama sinċerament li jista’ jintlaħaq malajr kemm jista’ jkun ftehim internazzjonali vijabbli dwar il-Pilastru 1 u jiddispjaċih dwar ir-restrizzjonijiet dejjiema li qed jipprevjenu li ftehim bħal dan jiġi finalizzat.

4.8. Il-KESE jqis li, ladarba jiġu implimentati l-Pilastri 1 u 2, is-servizzi pprovduti permezz tal-pjattaformi użati mill-konsumaturi Ewropej għandhom jiġu inkorporati bis-sħiħ fis-sistema tal-VAT, bħala komponent essenzjali biex jiġu indirizzati l-kwistjonijiet tat-taxxa li jikkonċernaw l-ekonomija diġitali. Għandu jiġi nnutat li s-servizzi tal-komunikazzjoni diġitali u l-klijenti tan-networks soċjali jaċċessaw dawn is-servizzi mingħajr ebda ħlas apparenti, li jqajjem il-kwistjoni dwar kif tista’ tiġi applikata b’mod raġonevoli l-VAT. L-introjtu mill-VAT jirrappreżenta riżorsi proprja fil-baġit tal-UE u l-KESE jqis li huwa importanti li jiġu inklużi wkoll is-servizzi diġitali fil-bażi tat-taxxa.

4.9. Il-KESE jqis li hemm bżonn li jinstab bilanċ raġonevoli bejn ir-riallokazzjoni tat-taxxi fuq il-profitti korporattivi fost il-pajjiżi li huma esportaturi netti u l-pajjiżi li huma importaturi netti, kif ukoll fost il-pajjiżi tal-produtturi u tal-konsumaturi, sabiex ma tiġix ipperikolata l-possibbiltà li l-pajjiżi jilħqu, fost affarijiet oħra, l-objettivi soċjali u ambjentali tagħhom.

4.10. Il-KESE jinnota li d-diġitalizzazzjoni mhijiex biss ta’ sfida, iżda toħloq ukoll opportunitajiet għall-awtoritajiet tat-taxxa. Ammonti kbar ta’ data minn partijiet terzi disponibbli għall-awtoritajiet tat-taxxa jippermettu li jkun awtomizzat ammont akbar ta’ rappurtar, u dan iwassal biex iż-żewġ naħat jiffrankaw il-ħin u l-flus. Il-ġbir tad-data jista’ jintuża wkoll biex jiġu indirizzati n-nuqqas ta’ rappurtar, l-evażjoni jew il-frodi. Is-soluzzjonijiet tas-software użati minn diversi amministrazzjonijiet tat-taxxa biex tiġi rreġistrata data dwar il-bejgħ fil-mument li ssir tranżazzjoni — u li tista’ tintbagħat direttament lill-awtoritajiet tat-taxxa — diġà żiedu b’mod sinifikanti l-introjtu mit-taxxa fuq il-valur miżjud ta’ xi pajjiżi.

Brussell, it-13 ta’ Lulju 2022. Christa SCHWENG Il-President tal-Kumitat Ekonomiku u Soċjali Ewropew

(1) Ara l-Opinjoni tal-KESE dwar “Tassazzjoni minima effettiva tal-kumpaniji” (ĠU C 290, 29.7.2022, p. 52).

(2) OECD Consultation on the Draft Rules for Nexus and Revenues Sourcing Under Pillar 1, — Amount A, l-4 ta’ Frar 2022 (mhux disponibbli bil-Malti).

(3) Opinjoni tal-KESE dwar “Il-pakkett leġiżlattiv kontra l-ħasil tal-flus” (ĠU C 152, 6.4.2022, p. 89).

(4) Opinjoni tal-KESE dwar “It-Tassazzjoni tal-Intrapriżi għas-Seklu 21” (ĠU C 275, 18.7.2022, p. 40).

(5) Opinjoni tal-KESE dwar “Il-ġlieda kontra l-użu ta’ entitajiet fittizji” (ĠU C 290, 29.7.2022, p. 45).